Sasol: Stakingsertifikaat baan die weg vir wettige staking - Solidariteit WêreldSolidariteit Wêreld
Tuis › Mediaverklarings › Sasol: Stakingsertifikaat baan die weg vir wettige staking
Sasol: Stakingsertifikaat baan die weg vir wettige staking
Die vakbond Solidariteit en die nywerheidsreus Sasol kon nie vandag tydens hul bemiddelingsessie by die Kommissie vir Versoening, Bemiddeling en Arbitrasie (KVBA) ʼn ooreenkoms bereik oor Sasol se omstrede bemagtigingskema, Khanyisa, nie. Die KVBA het gevolglik ʼn sertifikaat aan Solidariteit toegestaan wat sy lede in staat stel om wettig te staak.
Dit volg nadat Sasol aan die einde van verlede jaar bekendgemaak het dat sy bestaande werknemerbemagtigingskema, Inzalo, vervang gaan word met dié bemagtigingskema wat wit werknemers merendeels uitsluit.
Volgens Dirk Hermann, die bestuurshoof van Solidariteit, het die vakbond in sy dispuut by die KVBA aangevoer dat wit werknemers mag staak om soortgelyke voordele te bekom en het ʼn reuse-oorwinning behaal toe die KVBA op 28 Mei bevind het dat Solidariteit se dispuut as ʼn saak van gemeenskaplike belang geklassifiseer moet word en dus verder deur die KVBA ondersoek moet word. “Ons het gehoop dat Sasol voor vandag se bemiddelingsproses tot nuwe insigte sou kom en dat ons ʼn skikking kon bereik wat alle werknemers insluit, maar Sasol gaan voort met hul diskriminasie,” het Hermann gesê.
Hermann voer aan dat dit die eerste keer sal wees dat wit werkers wettig kan staak oor rasse-uitsluiting. “Dié eiesoortige sertifikaat baan die weg vir wit werknemers om uit protes te staak teen blatante diskriminasie jeens lojale Sasol-werknemers,” het Hermann gesê.
Solidariteit gaan nou begin om ʼn stakingsmandaat van sy lede by Sasol te kry.